Miroslavs Mitrofanovs

Biogrāfija

Dzimis 1966. gada 18. decembrī Daugavpilī. 1984. gadā absolvēja Daugavpils 9. vidusskolu un iestājās Latvijas Valsts Universitātes (LVU) Bioloģijas fakultātē. Pēc dienesta Padomju armijā (1985—1987) atsāka studijas, 1988. gadā izslēgts no komjaunatnes. Strādāja Daugavpils gaļas kombinātā par ķīmijas laboratorijas laborantu (1989—1991). 1991. gadā beidza studijas Latvijas Universitātes Bioloģijas fakultātē.
No 1990. gada ir publikācijas presē. No 1991. gada strādāja Daugavpils pilsētas laikrakstā “Krasnoje znamja”, kas vēlāk tika pārdēvēts par "Dinaburg", bija politikas nodaļas vadītājs, pēc tam – galvenā redaktora vietnieks (1991—1994), SIA LAUMA-D direktora vietnieks (1995—1998).

Politiskā darbība

Pirmoreiz M. Mitrofanovs vēlēšanās kandidēja 1993. gadā, kad 5. Saeimas vēlēšanās kā bezpartejisks kandidāts bija iekļauts "Kustības par sociālo progresu un līdztiesību" sarakstā (vēlākā partija "Līdztiesība"). 1994. gadā kopā ar domubiedriem – Daugavpils krievu inteliģences pārstavjiem – viņš sākumā izveidojis Diskusiju klubu «Аз Есмь» ("Es Esmu"), bet pēc tam uz tā bāzes – Daugavpils patriotisko partiju «Nadežda» ("Cerība"). 1994. gadā kandidēja Daugavpils domes vēlēšanās no Latvijas Sociālistiskās partijas saraksta, taču arī netika ievēlēts. Kandidēja, bet netika ievēlēts arī 6. Saeimas vēlēšanās 1995. gadā un 1997. gada Daugavpils domes vēlēšanās. 1997. gadā M. Mitrofanovs kļuva par vienu no partijas "Līdztiesība" dibinātājiem. Turpmāko 20 gadu laikā viņš bijis šīs partijas Daugavpils nodaļas vadītājs, valdes, biroja loceklis, pēc tam – arī partijas līdzpriekšsēdētājs. 
1998. gadā M. Mitrofanovs tika ievēlēts 7. Saeimā no PCTVL saraksta. Šajā laikā bija arī partijas "Līdztiesība" priekšsēdētāja vietnieks (2000—2007). 2002. gadā notikušajās 8. Saeimas vēlēšanās vēlētāju atbalstu neguva un no 2002. līdz 2004. gadam bija PCTVL Saeimas frakcijas konsultants. Kandidēja 2004. gada Eiropas Parlamenta vēlēšanās, kuru rezultātā Tatjana Ždanoka tika ievēlēta par Eiropas Parlamenta detutāti, bet M. Mitrofanovs kļuva par viņas pārstāvētās Zaļo/EBA frakcijas darbinieku.
2005. gada pavasarī ievēlēts par Daugavpils domes deputātu, taču pēc KNAB prasības bija spiests atstāt šo amatu, jo likums aizliedz apvienot amatus Eiropas Parlamentā un Latvijas pašvaldībā. Atteicies no deputāta mandāta, turpinot darbu Eiropas Parlamentā. Kopš jūnija bija Eiropas Krievu alianses priekšsēdētājs.
2006. gadā M. Mitrofanovs tika ievēlēts 9. Saeimā no PCTVL saraksta. Nesekmīgi kandidēja 2009. gada Eiropas Parlamenta vēlēšanās un arī 10. Saeimas vēlēšanās gadu vēlāk. Šajā laikā Eiropas Parlamentā darbojās kā T. Ždanokas palīgs un deputātes Rīgas biroja vadītājs.
No 2011. gada PCTVL līdzpriekšsēdētājs (ieņēma Jura Sokolovska vietu), taču tajā pašā gadā notikušajās 11. Saeimas vēlēšanās M. Mitrofanova pārstāvētais saraksts atkal nesaņēma vēlētāju atbalstu. Kad 2014. gadā PCTVL kļuva par Latvijas Krievu savienību (LKS) M. Mitrofanovs saglabāja partijas līdzpriekšsēdētāja amatu. Nesekmīgi kandidēja 2014. gada Eiropas Parlamenta vēlēšanās un arī 12. Saeimas vēlēšanās tajā pašā gadā. 
2017. gada sākumā klajā nāca M. Mitrofanova ar Tatjanu Ždanoku kā līdzautori uzrakstītā grāmata "Latvijas krievi gadsimtu lūzumā. No PSRS norieta līdz ES krīzei". No 2018. gada M. Mitrofanovs bija Eiropas Parlamenta deputāts, ieņemot T. Ždanokas vietu (politiķe nolika mandātu, lai gatavotos nākamajām Saeimas vēlēšanām). Eiropas Parlamentā viņš strādā Nodarbinātības un sociālo lietu komitejā un Lūgumrakstu komitejā, ievēlēts par delegācijas sakariem ar Vidusāzijas valstīm un Mongoliju priekšsēdētāja vietnieku.
M. Mitrofanovs kandidēja no LKS saraksta arī 2019. gada Eiropas Parlamenta vēlēšanās, taču netika ievēlēts.